作者:皎然
標題:答道素上人別
內容:春色遍遠道，寂寞閩中行。碧水何渺渺，白雲亦英英。離人不可望，日暮芳洲情。黃鶴有逸翮，翹首白雲傾。欲為山中侶，肯秘遼天聲。藍縷真子褐，葳蕤近臣纓。以茲奪爾懷，常恐道不成。吾門弟子中，不減惠休名。一性研已遠，五言功更精。從君汗漫遊，莫廢學無生。忍草肯搖落，禪枝不枯榮。采采慰長路，知吾心不輕。幻情有去住，真性無離別。留取老桂枝，歸來共攀折。